DECRETO 234/2007, do 22 de novembro, polo que se acorda a aceptación da cesión, a título gratuíto, do dereito real de uso do mosteiro de Santa María de Monfero, titularidade do Arcebispado de Santiago de Compostela.
CONSELLERÍA DE ECONOMÍA E FACENDA — III. OUTRAS DISPOSICIÓNS — 14/12/2007

Con data do 27 de xuño de 2003 o Arcebispado de Santiago de Compostela e a Xunta de Galicia asinaron un convenio de colaboración, en virtude do cal o Arcebispado cedería á Comunidade Autónoma de Galicia o dereito real de uso do mosteiro de Santa María de Monfero, xunto co predio afecto a el, agás unhas zonas determinadas.
O 6 de setembro de 2007 asinouse unha addenda ao convenio anterior, modificándose unha serie de cláusulas.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia, e 33, 34 e 38 do Decreto 50/1989, do 9 de marzo, polo que se aproba o regulamento para a execución da dita lei.
Na súa virtude, por proposta do conselleiro de Economía e Facenda e logo de deliberación do Consello da Xunta de Galicia, na súa reunión do día vinte e dous de novembro de dous mil sete,
DISPOÑO:
Artigo 1º
Acéptase, nos termos que se establecen no convenio de colaboración, a cesión a título gratuíto feita polo Arcebispado de Santiago de Compostela do dereito real de uso do mosteiro de Santa María de Monfero, xunto co predio afecto a el. Os inmobles descríbense da forma seguinte:
-Predio estremeiro do mosteiro de 15.944 m2. R.c. 15051A062004620000LF. Inscrito no Rexistro da Propiedade de Pontedeume como predio nº 7.886, folio 190, tomo 813, libro 44.
-Predio estremeiro do mosteiro de 1.426 m2. R.c. 15051A062004190000LG. Inscrito no Rexistro da Propiedade de Pontedeume como predio nº 7.816, folio 011, tomo 813, libro 44.
-Adro do mosteiro dunha superficie de 2.925 m2. R.c. 000900500NH79H0001XW. Inscrito no Rexistro da Propiedade de Pontedeume como predio nº 7.866, folio 127, tomo 813, libro 44.
-Mosteiro de Monfero dunha superficie construída de 1.700 m2 dentro dunha parcela de 6.164 m2. R.c. 000900400NH79H0001DW. Inscrito no Rexistro da Propiedade de Pontedeume como predio nº 7.845, folio 075, tomo 813, libro 44.
A cesión non comprenderá as seguintes zonas:
-Igrexa con sacristía e sala capitular.
-Patio de muro románico anexo á igrexa e que dá acceso ao coro alto e ao campanario.
-Bloque de aproximadamente 12×6 m, con semisoto e dúas plantas, dedicado actualmente a uso da Asociación de Amigos do Mosteiro de Monfero.
-Bloque anexo ao interior de 5×5 m, en dúas plantas, para vivenda do cura párroco e con acceso polo anterior local.
Artigo 2º
A cesión realízase por un período de cincuenta anos, prorrogables de xeito automático por vinte e cinco anos máis se non houber algún requirimento previo de seis meses por algunha das partes con anticipación ao final do dereito cedido.
Artigo 3º
O destino do inmoble será a posta en valor do mosteiro para a prestación de servizos turístico-culturais.
Artigo 4º
A Consellería de Economía e Facenda, a través da Secretaría Xeral e do Patrimonio, procederá á formalización da cesión no correspondente documento público.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, vinte e dous de novembro de dous mil sete.
Emilio Pérez Touriño
Presidente
José Ramón Fernández Antonio
Conselleiro de Economía e Facenda